2008O0018 — SL — 01.01.2010 — 001.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

►B SMERNICA EVROPSKE CENTRALNE BANKE z dne 21. novembra 2008 o začasnih spremembah pravil v zvezi s primernostjo zavarovanja (ECB/2008/18) (2008/880/ES) (UL L 314, 25.11.2008, p.14)

spremenjena z:









▼B

SMERNICA EVROPSKE CENTRALNE BANKE

z dne 21. novembra 2008

o začasnih spremembah pravil v zvezi s primernostjo zavarovanja

(ECB/2008/18)

(2008/880/ES)







SVET EVROPSKE CENTRALNE BANKE JE – ob upoštevanju Pogodbe o ustanovitvi Evropske skupnosti ter zlasti njene prve alinee člena 105(2), ob upoštevanju Statuta Evropskega sistema centralnih bank in Evropske centralne banke ter zlasti njenega člena 12.1 in člena 14.3 v povezavi s prvo alineo člena 3.1, členom 18.2 in prvim odstavkom člena 20, ob upoštevanju naslednjega: (1) Da bi začasno izboljšali zagotavljanje likvidnosti primernim strankam za operacije denarne politike Eurosistema, je treba dopolniti merila za ugotavljanje primernosti zavarovanja, ki ga morajo nasprotne stranke zagotoviti Eurosistemu pri operacijah denarne politike Eurosistema, da bi pridobile likvidnost. Merila za ugotavljanje primernosti zavarovanja so opredeljena v Smernici ECB/2000/7 z dne 31. avgusta 2000 o instrumentih monetarne politike in postopkih Eurosistema ( 1 ). (2) Svet Evropske centralne banke (ECB) je 15. oktobra 2008 odločil, da se začasno dopolnijo pravila, povezana s primernostjo zavarovanja za operacije Eurosistema. Svet ECB je dodatno tudi odločil, da bi bilo treba datum začetka veljavnosti njegove odločitve kot tudi nadaljnje ukrepe glede teh dopolnjenih meril primernosti sporočiti, kakor hitro je to mogoče – ob upoštevanju naslednjega: SPREJEL NASLEDNJO SMERNICO:







Člen 1

Dopolnitev nekaterih meril primernosti za zavarovanje

1. Merila primernosti za zavarovanje, določena v Prilogi I k Smernici ECB/2000/7 (v nadaljevanju: Splošna dokumentacija), se dopolnijo v skladu s členi 2 do 7.

2. V primeru razhajanj med to smernico in Splošno dokumentacijo, kakor jo NCB izvedejo na nacionalni ravni, prevlada prva. NCB še naprej uporabljajo vse določbe Splošne dokumentacije v nespremenjeni obliki, razen če je v tej smernici določeno drugače.

Člen 2

Sprejem zavarovanja, denominiranega v ameriških dolarjih, britanskih funtih ali japonskih jenih, za primerno zavarovanje

1. Tržni dolžniški instrumenti, opisani v poglavju 6.2.1 Splošne dokumentacije, predstavljajo, če so denominirani v ameriških dolarjih, britanskih funtih ali japonskih jenih, primerno zavarovanje za potrebe operacij denarne politike Eurosistema pod naslednjima pogojema: (i) izdani morajo biti v euroobmočju, kjer se morajo tudi nahajati oziroma poravnavati; in (ii) izdajatelj mora biti ustanovljen v Evropskem gospodarskem prostoru.

2. Eurosistem naloži dodaten odbitek v višini 8 % na vse takšne tržne dolžniške instrumente.

Člen 3

Sprejem sindiciranih posojil za primerno zavarovanje

1. Sindicirana posojila predstavljajo primerno zavarovanje za potrebe operacij denarne politike Eurosistema samo, če izpolnjujejo pogoje, določene v poglavjih 6.2.2 in 6.3.3 ter v prilogi 7 Splošne dokumentacije.

2. Brez poseganja v odstavek 1 ostanejo primerno zavarovanje sindicirana posojila, urejena po pravu Anglije in Walesa, ki so bila sprejeta za potrebe operacij denarne politike Eurosistema do 30. novembra 2008 v skladu z zahtevami, določenimi v Sklepu ECB/2008/15 z dne 14. novembra 2008 o izvajanju Uredbe ECB/2008/11 z dne 23. oktobra 2008 o začasnih spremembah pravil v zvezi s primernostjo zavarovanja ( 2 ), in sicer za čas trajanja operacije denarne politike Eurosistema, za katero so bila sprejeta kot primerno zavarovanje.

Člen 4

Sprejem dolžniških instrumentov, ki so jih izdale kreditne institucije in s katerimi se trguje na nekaterih neorganiziranih trgih, za primerno zavarovanje

1. Dolžniški instrumenti, ki so jih izdale kreditne institucije in s katerimi se trguje na nekaterih neorganiziranih trgih, ki jih določi ECB, predstavljajo primerno zavarovanje za potrebe operacij denarne politike Eurosistema.

2. Eurosistem naloži dodaten odbitek v višini 5 % na vse takšne dolžniške instrumente.

Člen 5

Sprejem zavarovanja z bonitetno oceno vsaj „BBB-“ za primerno zavarovanje

1. Minimalna zahteva Eurosistema glede ocene bonitetnega standarda finančnega premoženja, primernega za zavarovanje za potrebe operacij denarne politike Eurosistema, je bonitetna ocena, enakovredna „BBB-“. Ta sprememba zahteve glede bonitetne ocene velja za tržno in netržno finančno premoženje, razen za kolateralizirane vrednostne papirje, opisane v poglavju 6.3 Splošne dokumentacije, za katere ostaja zahteva glede visokih bonitetnih standardov nespremenjena.

2. Eurosistem naloži dodaten odbitek v višini 5 % na vse primerno finančno premoženje z bonitetno oceno, nižjo od „A-“.

Člen 6

Sprejem podrejenih finančnih sredstev z ustreznim jamstvom za primerno zavarovanje

1. Zahteva po nepodrejenosti v zvezi s primernostjo tržnega finančnega premoženja kot zavarovanja za potrebe operacij denarne politike Eurosistema, kot je opisana v poglavju 6.2.1 Splošne dokumentacije, se ne uporablja, kadar finančno trden garant zagotovi brezpogojno in nepreklicno jamstvo, ki se mora plačati na prvi poziv, kakor je opredeljeno v poglavju 6.3.2 Splošne dokumentacije.

2. Eurosistem naloži dodaten odbitek v višini 10 % na vse takšno finančno premoženje z nadaljnjim znižanjem pri vrednotenju v višini 5 % v primeru teoretičnega vrednotenja.

Člen 7

Sprejem vezanih vlog za primerno zavarovanje

Vezane vloge, opisane v poglavju 3.5 Splošne dokumentacije, ki jih imajo primerne nasprotne stranke, so primerne za zavarovanje pri vseh Eurosistemovih operacijah refinanciranja.

Člen 8

Nadaljnji izvedbeni ukrepi

Svet ECB je prenesel pristojnost za sprejetje nadaljnjih odločitev, ki so potrebne za izvedbo njegove odločitve z dne 15. oktobra 2008, na Izvršilni odbor.

Člen 9

Preverjanje

NCB pošljejo ECB najkasneje do 25. novembra 2008 podrobne informacije glede besedil in sredstev, s katerimi se nameravajo uskladiti s to smernico.

Člen 10

Končni določbi

1. Ta smernica začne veljati 25. novembra 2008.

Ta smernica se uporablja od 1. decembra 2008 do 31. decembra 2010 ali do datuma dospelosti zadnje 12-mesečne operacije refinanciranja, izvedene do 31. decembra 2010, pri čemer se upošteva poznejši datum.

◄

Člen 11

Naslovniki

Ta smernica je naslovljena na NCB sodelujočih držav članic.